ليوناردو بيزانو بوجولو (1170م - 1250م) المعروف دلوقتى بـ فيبوناتشى هوا عالم رياضيات ايطالى بيعتبره البعض اكتر عالم رياضيات موهوب فى العصور الوسطى. فيبوناتشى معروف للعالم الحديث بالحاجات دى: نشر نظام الارقام العربى فى اوروبا. حسبة اسمها متتالية فيبوناتشى. اتولد فيبوناتشى فى بيزا بايطاليا حوالى سنة 1170م ابوه جوجليلمو بوناتشى كان تاجر ايطالى غنى وكان مسئول عن السوق التجارى لبيزا فى الجزاير. لما كان فيبوناتشى صغير كان بيسافر مع ابوه عشان يساعده وهناك اتعلم نظام الارقام العربى فى مدينة بجاية، الجزاير على ايد علماء أمثال ابو مدين (او سيدي بومدين)، ابن حمد، عبد الحق الاشبيلي وابو حميد الصغير. لما عرف ان النظام ده اسهل واحسن من النظام الرومانى سافر فيبوناتشى لبلاد حوض البحر المتوسط عشان يدرس على ايد علما الرياضيات العرب اللى كانوا فى الزمن ده. رجع فيبوناتشى من سفره لبيزا حوالى سنة 1200م وفى سنة 1202م نشر اللى اتعلمه فى كتاب اسمه ليبر اباتشى (Liber Abaci) بالعربى كتاب الحساب ومن خلال الكتاب ده قدم نظام الارقام العربى لاوروبا. ليوناردو بقى الضيف المحبب لـ فريدريك التانى اللى كان بيحب العلوم والرياضيات وفى سنة 1240م كرمت جمهورية بيزا ليوناردو بانها خصصتله مرتب.